Návrh

VYHLÁŠKA

Ministerstva spravodlivosti Slovenskej republiky

z ...... 2006

ktorou sa mení a dopĺňa vyhláška Ministerstva spravodlivosti Slovenskej republiky č. 291/2005 Z. z. o vzdelávacom poriadku správcov v oblasti konkurzu a reštrukturalizácie

	Ministerstvo spravodlivosti Slovenskej republiky podľa § 38 písm. b) zákona č. 8/2005 Z. z. o správcoch a o zmene a doplnení niektorých zákonov ustanovuje: 

Čl. I

	Vyhláška Ministerstva spravodlivosti Slovenskej republiky č. 291/2005 Z. z. o vzdelávacom poriadku správcov v oblasti konkurzu a reštrukturalizácie sa mení a dopĺňa takto:

1.	V § 7 sa za odsek 4 vkladá nový odsek 5, ktorý znie:
„(5) Skúšobná komisia zapíše výsledok skúšky do skúšobného záznamu uchádzača, ktorý obsahuje najmä meno, priezvisko a rodné číslo uchádzača, meno a priezvisko členov skúšobnej komisie, deň (dni) a miesto konania skúšky, počet získaných bodov za každú časť skúšky, prípadne dôvod vylúčenia zo skúšky a podpisy členov skúšobnej komisie. Skúšobný záznam uchádzača tvorí podklad pre vydanie písomného osvedčenia podľa odseku 6.“.
	Doterajšie odseky 5 až 8 sa označujú ako odseky 6 až 9.

2.	V § 7 odsek 6 znie:
„(6) O výsledku skúšky skúšobná komisia vydá uchádzačovi do siedmich pracovných dní od skončenia skúšky písomné osvedčenie, ktoré obsahuje najmä meno, priezvisko a rodné číslo uchádzača, meno a priezvisko členov skúšobnej komisie, deň (dni) a miesto konania skúšky, počet získaných bodov za každú časť skúšky, hodnotiaci stupeň, prípadne dôvod vylúčenia zo skúšky a podpis predsedu skúšobnej komisie. Skúšobný záznam podľa odseku 5, odpis osvedčenia spolu s testom a riešením prípadových štúdií predseda skúšobnej komisie do siedmich pracovných dní od skončenia skúšky doručí ministerstvu.“.
  
3.	V § 9 ods. 1 sa slová „štyri kreditné body“ nahrádzajú slovami „šesť kreditných bodov“.

4.	V § 10 sa slová „pol kreditného bodu“ nahrádzajú slovami „jeden kreditný bod“.

5.	V § 11 sa číslovka „40“ nahrádza číslovkou „20“.

6.	V § 12 ods. 5 sa slová „odbornej prípravy“ nahrádzajú slovami „ďalšieho vzdelávania“.

7.	Za § 12 sa vkladá § 12a, ktorý znie:

„§ 12a

	Ak bol správca do zoznamu správcov zapísaný pred 1. januárom 2006, pri prvom vyhodnocovaní ďalšieho vzdelávania preukazuje riadne vykonanie ďalšieho vzdelávania získaním 30 kreditných bodov.“.

Čl. II

	Táto vyhláška nadobúda účinnosť 1. decembra 2006.

Štefan Harabin
           minister spravodlivosti